VDSS Sodba Psp 231/2020
Datum: 2020-11-04T01:00:00.000+01:00
ecli: ECLI:SI:VDSS:2020:PSP.231.2020
sodisce: Višje delovno in socialno sodišče
oddelek: Oddelek za socialne spore
podrocje: POKOJNINSKO ZAVAROVANJE
institut: starostna pokojnina

## Jedro

Postopek za uveljavljanje pravice iz obveznega zavarovanja, kamor sodi tudi pravica do starostne pokojnine, se skladno z določbo 178. člena ZPIZ-2 začne na zahtevo zavarovanca in je uveden, ko zavod prejme zahtevo za uveljavljanje pravice. Za priznanje pravice do starostne pokojnine je pomembno, da zavarovanec izpolnjuje pogoje starosti in pokojninske dobe, datum pričetka izplačevanja pokojnine pa je odvisen od tega, ali je ob uveljavitvi pokojnine zavarovanec zavarovan ali ne. V primeru, da bi bil tožnik ob uveljavitvi pravice do starostne pokojnine zavarovan, bi se mu pokojnina izplačevala od prvega naslednjega dne po prenehanju zavarovanja. Ker pa tožnik ob uveljavitvi pravice do pokojnine ni bil zavarovan, se mu je pokojnina pravilno pričela izplačevati od prvega dne naslednjega meseca po vložitvi zahteve in največ za 6 mesecev nazaj, to je od 1. 4. 2018 dalje, ne glede na to, če je pogoje za pridobitev pravice do starostne pokojnine izpolnil že prej.

## Izrek

Pritožba se zavrne in se potrdi sodba sodišča prve stopnje.

## Obrazložitev

1. Sodišče prve stopnje je z izpodbijano sodbo zavrnilo tožbeni zahtevek, da se odpravita odločba tožene stranke, št. zadeve ..., št. dosjeja ... z dne 29. 5. 2015 ter se odločba tožene stranke št. dokumenta ..., št. dosjeja ... z dne 11. 1. 2019 spremeni tako, da se tožniku prizna pravica do starostne pokojnine že pred 1. 4. 2018. 2. Zoper sodbo je pritožbo vložil tožnik, smiselno zaradi nepopolne ugotovitve dejanskega stanja in nepravilne uporabe materialnega prava. Navaja, da je na podlagi odločbe toženca z dne 11. 1. 2019, ki jo je prejel 19. 1. 2019, od 1. 4. 2018 pridobil pravico do starostne pokojnine. Zahtevo za priznanje pravice do starostne pokojnine je enkrat že vložil leta 2014. Ta zahteva je bila zavrnjena. Nov postopek za uveljavljanje pravice do starostne pokojnine pa se je začel 21. 9. 2018, v katerem mu je bila pravica do starostne pokojnine priznana šele od 1. 4. 2018. Meni, da je bil do starostne pokojnine upravičen že prej, to je od dneva, ko je izpolnil pogoje za priznanje pravice do starostne pokojnine. Znano mu je, da se pravica do starostne pokojnine v Sloveniji prizna pri starosti 65 let, sam pa je bil ob uveljavitvi pravice do starostne pokojnine star 63 let. Meni, da je prišlo, do diskriminacije.

3. Pritožba ni utemeljena.

4. Po preizkusu zadeve v skladu z drugim odstavkom 350. člena Zakona o pravdnem postopku (Ur. l. RS, št. 26/99 s spremembami, v nadaljevanju ZPP) pritožbeno sodišče ugotavlja, da je sodišče prve stopnje popolno in pravilno ugotovilo dejansko stanje in pravilno uporabilo materialno pravo. V postopku pa tudi ni prišlo do absolutnih bistvenih kršitev določb ZPP, na katere pritožbeno sodišče pazi po uradni dolžnosti.

5. Predmet sodne presoje je dokončna odločba toženca št. zadeve ..., št. dosjeja ... z dne 29. 5. 2019, s katero je zavrnil tožnikovo pritožbo vloženo zoper prvostopno odločbo št. zadeve ..., št. dosjeja ... z dne 11. 1. 2019. S slednjo odločbo je toženec odločil, da ima tožnik pravico do starostne pokojnine v znesku 469,23 EUR na mesec od 1. 4. 2018 dalje. Sporno v tej zadevi pa je od kdaj dalje je tožnik upravičen do izplačevanja starostne pokojnine.

6. Iz listinske dokumentacije izhaja, da je tožnik do uveljavitve pravice do starostne pokojnine dopolnil 75 let in 8 mesecev starosti ter 24 let, 23 mesece in 25 dni pokojninske dobe in da je s tem izpolnjeval pogoje po 36. členu v zvezi z 402. členom Zakona o pokojninskem in invalidskem zavarovanju (Ur. l. RS, št. 106/99 s spremembami, v nadaljevanju ZPIZ-1), veljavnega do 31. 12. 2012 v zvezi s 394. členom Zakona o pokojninskem in invalidskem zavarovanju (Ur. l. RS, št. 96/2012 s spremembami, v nadaljevanju ZPIZ-2). Nadalje iz dokumentacije izhaja, da je tožniku starostna pokojnina odmerjena v višini 53 % od pokojninske osnove in znaša 454,14 EUR, usklajena s 1. 1. 2018 za 2,2 % pa starostna pokojnina na dan priznanja, to je od 1. 4. 2018 znaša 469,23 EUR na mesec. Tožnik v pritožbi trdi, da bi mu morala pravica do starostne pokojnine priznana že prej in sicer, ko je dopolnil 63 let starosti in izpolnil pogoje za priznanje pravice do starostne pokojnine.

7. V 111. členu ZPIZ-2 je določeno, da pokojnina pripada uživalcu od prvega naslednjega dne po prenehanju zavarovanja. Oseba, ki ob uveljavitvi pravice ni zavarovana, se pokojnina izplačuje od prvega naslednje dne po vložitvi zahteve in največ 6 mesecev za nazaj.

8. Glede na datum vložitve zahteve 26. 9. 2018 in glede na dejstvo, da tožnik tedaj ni bil zavarovan oziroma, da je bil po podatkih v spisu zavarovan do 31. 7. 1998, izpolnjuje pogoje za izplačevanje starostne pokojnine od 1. 4. 2018, to je od prvega naslednjega dne po vložitvi zahteve (1. 10. 2018) in še za 6 mesecev nazaj.

9. V obravnavani zadevi je namreč pomembno ne samo to, kdaj je tožnik izpolnil pogoje za priznanje pravice do starostne pokojnine, ampak tudi to, kdaj je vložil zahtevo za priznanje pravice do starostne pokojnine. Kot izhaja iz obrazcev BIH/SI 21 in BIH/SI 22, ki se nahajata v spisu, je tožnik zahtevo za priznanje pravice do starostne pokojnine podal pri bosanskem nosilcu zavarovanja dne 26. 9. 2018. Gre za sporočilo tujega nosilca zavarovanja na podlagi Sporazuma o socialnem zavarovanju med BIH in Republiko Slovenijo.

10. Postopek za uveljavljanje pravice iz obveznega zavarovanja, kamor sodi tudi pravica do starostne pokojnine, se skladno z določbo 178. člena ZPIZ-2 začne na zahtevo zavarovanca in je uveden, ko zavod prejme zahtevo za uveljavljanje pravice. Za priznanje pravice do starostne pokojnine je pomembno, da zavarovanec izpolnjuje pogoje starosti in pokojninske dobe, datum pričetka izplačevanja pokojnine pa je odvisen od tega, ali je ob uveljavitvi pokojnine zavarovanec zavarovan ali ne. V primeru, da bi bil tožnik ob uveljavitvi pravice do starostne pokojnine zavarovan, bi se mu pokojnina izplačevala od prvega naslednjega dne po prenehanju zavarovanja. Ker pa tožnik ob uveljavitvi pravice do pokojnine ni bil zavarovan, se mu je pokojnina pravilno pričela izplačevati od prvega dne naslednjega meseca po vložitvi zahteve in največ za 6 mesecev nazaj, to je od 1. 4. 2018 dalje, ne glede na to, če je pogoje za pridobitev pravice do starostne pokojnine izpolnil že prej.

11. Tako se tožnik neutemeljeno sklicuje na to, da je že prej izpolnil pogoj starosti (in pokojninske dobe) za pridobitev pravice do starostne pokojnine. Pogoji za priznanje pravice do pokojnine so v ZPIZ-2 določeni ločeno od pravice do izplačevanja te denarne dajatve. Tudi sicer datum priznanja posamezne pravice ni vedno istoveten z dnem izpolnitve pogojev za izplačevanje konkretne dajatve iz pokojninskega in invalidskega zavarovanja.

12. Ker v obravnavanem primeru za izplačevanje starostne pokojnine že od dneva, ko je tožnik izpolnil pogoje za njeno priznanje, ni nobene pravne podlage, je sodišče prve stopnje utemeljeno tožnikov tožbeni zahtevek zavrnilo. Iz enakih razlogov je pritožbeno sodišče tožnikovo pritožbo na podlagi 353. člena ZPP zavrnilo in potrdilo sodbo sodišča prve stopnje.